Lars-Gunnar Bodin

Lars-Gunnar Bodin (15. heinäkuuta 1935 Tukholma – 10. toukokuuta 2021 Gnesta) oli ruotsalainen elektroakustisen musiikin säveltäjä. Hän työskenteli myös muiden taiteen lajien parissa ja yhdisti niitä usein musiikkiin.Jörgen Pettersson, In memoriam Kungliga Musikaliska Akademien, viitattu 28.6.2024 Lars-Gunnar Bodin Lars-Gunnar Bodin, viitattu 28.6.2024 == Elämä ja ura == Bodin opiskeli sävellystä vuosina 1956–1960 Lennart Wenström-Lekaren johdolla. Hän sai lisäksi Darmstadtin kursseilla opetusta Karlheinz Stockhausenilta ja György Ligetiltä. Kiinnostuttuaan puheeseen ja tekstiin perustuvista sävellyksistä Bodin alkoi tehdä yhteistyössä Bengt Emil Johnsonin kanssa puhutun tekstin ja elektronisen musiikin yhdistäviä teoksia. 1960-luvulla Bodin osallistui muiden muassa John Cagen ja David Tudorin kanssa Fylkingenin Moderna Museetissa pitämiin konsertteihin. Vuosina 1969–1972 hän oli Fylkingenin puheenjohtaja. Vuonna 1972 hänestä tuli Mills Collegen residenssisäveltäjä Oaklandissa Kaliforniassa.Nicolas Slonimsky, Laura Kuhn, Dennis McIntire, Bodin, Lars-Gunnar Baker’s Biographical Dictionary of Musicians, viitattu 28.6.2024 Samana vuonna Bodin aloitti työskentelyn ensimmäisenä elektroakustisen musiikin opettajana Tukholman kuninkaallisessa musiikkikorkeakoulussa. Hän johti Ruotsin elektronisen musiikin studiota vuoteen 1989 saakka. Bodin yhdisti musiikkiin ja äänitaiteeseen muun muassa kuvataidetta, performanssitaidetta ja konkreettista runoutta. Hän oli yksi ensimmäisistä, jotka Ruotsissa tekivät kuvataidetta tietokoneen avulla. Hän on taiteellaan edustettuna Moderna Museetissa. Bodin julkaisi myös useita runokokoelmia ja soitti saksofonia sekä toimi Freskkvartettenin alttoviulistinaThe Fresk Quartet – The Complete Caprice Recordings Musikverket, viitattu 28.6.2024 . Hänelle myönnettiin valtion taiteilijaeläke. Bodin valittiin jäseneksi Ruotsin kuninkaalliseen musiikkiakatemiaan vuonna 1978, ja hän oli sen hallituksen jäsen vuosina 1984–1990. Vuosina 1989–1995 hän oli akatemian Elektroakustisen musiikin komitean puheenjohtaja. Bodin edusti Ruotsia International Society for Contemporary Musicissa ja kuului International Confederation of Electroacoustic Musicin perustajiin. Bodinin 80-vuotisjuhlavuonna 2015 Sound of Stockholm -festivaali järjesti hänen kunniakseen kaksi symposiumia ja erikoiskonsertin, joka pidettiin marraskuussa 2015 Kulturhuset Stadsteaternissa. Siinä esitettiin vanhoja teoksia Bodinin uran varrelta ja uusi Ruotsin radion häneltä tilaama elektroakustinen sävellys, jossa saksofoniosuuden tulkitsi Jörgen Pettersson. Bodin sävelsi urallaan myös muutamia puhtaasti akustisia teoksia, mutta 1960-luvulta lähtien hän käytti usein nauhaa elävän musiikin taustalla. Hän sävelsi myös eräitä puhtaasti elektronisia teoksia. Bodinin tekstipohjaisiin teoksiin kuuluu Semikolon (1965). Hänen intermediateostensa joukossa on Clouds (1973–1976). Bodin kuoli 85-vuotiaana useita vuosia sairastettuaan. == Palkintoja ja tunnustuksia == * Rosenbergpriset (1984) * Litteris et Artibus (1991)Lars Gunnar Bodin Kungahuset, viitattu 28.6.2024 * Atterbergpriset (2004) * Ruotsin kuninkaallisen musiikkiakatemian säveltäjäpalkintoLars-Gunnar Bodin tilldelas akademiens nya Tonsättarpris Kungliga Musikaliska Akademien 7.11.2017, viitattu 28.6.2024 == Lähteet == Luokka:Ruotsalaiset säveltäjät Luokka:Ruotsalaiset runoilijat Luokka:Ruotsalaiset kuvataiteilijat Luokka:Ruotsalaiset alttoviulistit Luokka:Litteris et Artibus -palkitut Luokka:Vuonna 1935 syntyneet Luokka:Vuonna 2021 kuolleet